Polisie waarsku teen aanlyn-vlerksleepArgieffoto Die polisie het Donderdag in ŉ verklaring die publiek gewaarsku teen misdadigers wat aanlyn romanses aanknoop met die doel om niksvermoedende slagoffers uit hul geld te bedrieg. Kapt. Chaka Marope, polisiewoordvoerder in Bloemfontein, het gesê die tendens van mense wat deur middel van aanlynafspraakwebtuistes geteiken word, raak al meer algemeen. Volgens Marope is die meeste misdadigers se modus operandi om slagoffers op afspraakwebtuistes of in aanlyn-kletskamers te ontmoet en daar met hulle te begin kommunikeer. Nadat die misdadiger die slagoffer se vertroue gewen het, word die slagoffer oortuig om naakfoto’s aan die misdadiger te stuur. “Na ŉ ruk sal hierdie misdadigers eis dat die slagoffers sekere bedrae geld aan hulle oorbetaal of hulle dreig om die naakfoto’s op sosialemediaplatforms te versprei,” sê Marope. “Verskeie voorvalle van hierdie aard is reeds by die polisie aangemeld en sake van afpersing word ondersoek.” Marope het gesê die polisie doen ŉ beroep op die publiek om paraat en op die uitkyk te wees vir internetbedrieërs wat net op soek is na hul volgende slagoffer. Maroela Media het in Januarie berig talle mense het onder ŉ soortgelyke slenter deurgeloop nadat hulle op WhatsApp deur bedrieërs geteiken is en oorreed is om naakfoto’s aan die betrokke bedrieër te stuur. Van hierdie slagoffers het tot R12 000 betaal om te verhoed dat die naakfoto’s deur die boosdoeners op die internet gedeel word.